b'\n_START_ARTICLE_\nOlli Ikkala (fyysikko)\n_START_PARAGRAPH_\nOlli Tapio Ikkala (s. 15. elokuuta 1953 Helsinki) on suomalainen fyysikko. H\xc3\xa4n on ollut Teknillisen korkeakoulun professori vuodesta 1999 ja toimii nyky\xc3\xa4\xc3\xa4n polymeerifysiikan ja molekulaaristen nanorakenteiden professorin virassa. Suomen Akatemian akatemiaprofessori h\xc3\xa4n on ollut vuodesta 2005 alkaen. Ikkala on toiminut muun muassa Suomen fyysikkoseuran puheenjohtajana ja saanut vuonna 2002 Emmanuel Merck -palkinnon._NEWLINE_Ikkala valittiin Suomalaisen Tiedeakatemian j\xc3\xa4seneksi vuonna 2003._NEWLINE_Olli Ikkala on julkaissut tieteellisi\xc3\xa4 t\xc3\xb6it\xc3\xa4\xc3\xa4n useissa arvostetuissa tieteellisiss\xc3\xa4 julkaisuissa, joista tunnetuimpia ovat Science ja Nature Materials. H\xc3\xa4n on j\xc3\xa4sen monissa tieteellisiss\xc3\xa4 j\xc3\xa4rjest\xc3\xb6iss\xc3\xa4, kuten Suomalaisessa Tiedeakatemiassa ja American Chemical Societyss\xc3\xa4, ja on my\xc3\xb6s j\xc3\xa4sen esimerkiksi American Association for Advancement of Science -yhdistyksen julkaisemassa Science-lehdess\xc3\xa4 vertaisarviointia suorittavassa toimikunnassa vuodesta 2006 alkaen._NEWLINE_Ikkala valmistui tohtoriksi Teknillisest\xc3\xa4 korkeakoulusta 1983. V\xc3\xa4it\xc3\xb6skirjan aiheena olivat vorteksit eli py\xc3\xb6rteet helium-3-supranesteess\xc3\xa4.'